Ο **Βασίλειος Χρηστακόπουλος** ήταν αγωνιστής του αγώνα του 1821.

Βιογραφικά στοιχεία
-------------------

Ο Βασίλειος Χρηστακόπουλος (Χριστακόπουλος) ήταν πρόκριτος της Τριπολιτσάς. Ήταν γιος τους προκρίτου και μεγαλέμπορα της Τρίπολης Αναγνώστη Χρηστακόπουλου και αδερφός της συζύγου του στρατηγού Νικολή Ταμπακόπουλου. Προεπαναστατικά ασκούσε εμπορική δραστηριότητα στη γενέτειρά του (Τριπολιτσά). Σύμφωνα με μαρτυρία του ίδιου, μυήθηκε στη Φιλική Εταιρεία το 1818 και στη συνέχεια μύησε και άλλους συμπατριώτες του. 

Συμμετείχε στην Επανάσταση αναπτύσσοντας στρατιωτική και πολιτική δράση δαπανώντας μεγάλο μέρος της περιουσίας του. Αρχικά χρησίμευσε πολύ κατά την πολιορκία της Τριπολιτσάς, διότι είχε την εφορεία της επαρχίας στα Τρίκορφα και φρόντιζε για όλες τις ανάγκες. Έκανε και πολλές δαπάνες από την ιδιωτική του περιουσία για τον πόλεμο. Διατήρησε το στρατόπεδο μέχρι της αλώσεώς της πόλης και ήταν ο μόνος από τους Τριπολιτσιώτες που έκανε πολλές δαπάνες. Η κυβέρνηση τον έδωσε ενέχυρο στους Τούρκους του Ναυπλίου κατά την διάρκεια της πρώτης συνθήκης και έμεινε εντός του Ναυπλίου μέχρι την παράδοσή της στους Έλληνες. 

Μετά την άφιξη του Ιωάννη Καποδίστρια, συμμετείχε ως πληρεξούσιος Τριπολιτσάς στη Δ΄ Εθνοσυνέλευση (1832), η οποία τον διόρισε στην επιτροπή των πρακτικών και στην επιτροπή για την κατάρτιση σχεδίου διανομής των εθνικών γαιών. Το 1842 διορίστηκε δήμαρχος Τριπόλεως, θέση στην οποία παρέμεινε έως την εκλογή του στη Α΄ Εθνική Συνέλευση (1843). Λίγους μήνες αργότερα, στις 16 Ιουνίου 1844, διορίστηκε από τον Όθωνα μέλος της Γερουσίας. Κατά τη διάρκεια της γερουσιαστικής του θητείας εξελέγη στην επιτροπή για τη σύνταξη του κανονισμού της (27.9.1844) και στη συνέχεια γραμματέας του Σώματος κατά την περίοδο 1845-1855 και αντιπρόεδρός της για δύο συνεχόμενες συνόδους (1855 και 1856). Νωρίτερα είχε διοριστεί υπουργός Οικονομικών (10.3.1848) στην κυβέρνηση Γεώργιου Κουντουριώτη, θέση την οποία διατήρησε έως τις 25 Ιουνίου του ίδιου έτους.

Παραπομπές
----------

1. ↑  Φραντζής, Αμβρόσιος (1839). *Επιτομή της Ιστορίας της αναγεννηθείσης Ελλάδος αρχομένη από του έτους 1715, και λήγουσα το 1837*. Αθήνα: Εκ της Τυπογραφίας Η Βιτώρια του Κωνστ. Καστόρχη και Συντροφίας. σελ. 129, 130. [...] μάλιστα αφ ου συνηνώθη μετά του Γαμβρού του Ταμπακόπουλου
2. ↑  «Χρηστακόπουλος Βασίλειος (Χριστακόπουλος)». Ίδρυμα της Βουλής των Ελλήνων για τον Κοινοβουλευτισμό και τη Δημοκρατία. Ανακτήθηκε στις 6 Αυγούστου 2021.
3. ↑  Χρηστακόπουλος, Βασίλειος (1865). *Αυτόγραφη αίτηση του Β. Χρηστακόπουλου / Αρχείο Αγωνιστών*. Αθήνα: ΕΒΕ. σελ. 227 φακ. 8. Υπηρέτησα δε και ως Βουλευτής της Πατρίδος κατά το 1823 και ως πληρεξούσιος εις όλας σχεδόν τας Εθν. Συνελεύσεις, τρέχων αόκνως πάντοτε εις όλας τας ανάγκας της Πατρίδος με ιδίας μου δαπάνας, μέχρι της αφίξεως του αποδήμου Κυβερνήτου, όθεν τότε και ο πόλεμος έπαυσεν. Μετά δε τον ερχομόν του Βασιλέως Όθωνος υπηρέτησα την Πατρίδα μου ως Δήμαρχος επί τέσσαρα έτη, και μετά ταύτα ως Γερουσιαστής εξ αρχής επί 18 έτη και υπουργός των Οικονομικών κατά το 1848, εκπληρών πάντοτε το καθήκον μου πιστώς και αφιλοκέρδως προς την Πατρίδα, ως οι πάντες γνωρίζουσι [...]

Πηγές
-----

* Φώτιος Χρυσανθόπουλος, επιμ. (1888). *Βίοι Πελοποννησίων ανδρών και των εξώθεν εις την Πελοπόννησον ελθόντων κληρικών, στρατιωτικών και πολιτικών των αγωνισαμένων τον αγώνα της επαναστάσεως*. Αθήνα: Σταύρος Ανδρόπουλος, Τυπογραφείο Π. Δ. Σακελλαρίου. Ανακτήθηκε στις 10 Απριλίου 2010.
* *Μεγάλη Στρατιωτική και Ναυτική Εγκυκλοπαιδεία (Σ - Ω)*. Αθήναι: Έκδοσις Μεγάλης Στρατιωτικής και Ναυτικής Εγκυκλοπαιδείας. σελ. 597. Ανακτήθηκε στις 23 Σεπτεμβρίου 2009.